
Lag 


Unum ovile et unus pastor. 
Unu ŝafejo kaj unu paŝtanto. 
(JOrr., X, 16.) 


ESPERO KATOLIKA 


INTERNACIA MONATA GAZETO, OFICIALA ORGANO de lL. K.U.E. 


V-a Kongreso kaj Pilgrimo de la 


Katolikaj Esperantistoj en Lourdes. 
(12-17 Aŭgusto 1914). 


Sub la Honora Prezido de L. Episkopa Moŝto Mons. Schoepfer, 
Episkopo de Tarbes kaj Lourdes. 


Letero de S-ro CL. COLAS. 
LOURDES, 20-an de Januaro 1914. 


Kara Prezidanto de I. K.U. E., 
Karaj gefratoj en Kristo, 


Jen mi venis, laŭ mia promeso, en la urbon de la Sankta 
Virgulino, por pristudi kaj prepari la programon de nia 
V-a Kongreso kaj Pilgrimo. 

Nune, ĉio estas trankvila kaj silenta sur tiuj sanktaj 
montoj, kie, ĉiujare, resonas la voĉoj de centoj da miloj 
de ĉiunaciaj kristanoj, kantantaj la gloron de ika ĉiela 
patrino. 

Tavolo da neĝo, blanka kiel la robo de Nia Sinjorino, 
surkovras la monton. Sed, tamen, Lourdes neniun perdis 
dum vintro el siaj senkomparaj ĉarmoj. 

Senĉese, en la groto benita, kie Mario sin montris, bru- 
ladas miloj da kandeloj, preĝadas piaj personoj, fluadas la 
miraklaj akvoj, pendadas centoj kaj centoj da bastonoj, da 
apogiloj, da ĉiuspecaj kurac-aparatoj, lasitaj kiel atestoj 
de miraklaj resaniĝoj. 

Kiel ĝojega mi estas, kara Prezidanto, ke ni elektis 
Lourdes kiel kongresurbon! Kiel certa mi estas, ke la Sankta 
Virgulino mem inspiris al ni tiun elekton, kaj deziras, ke 
ni laŭdu ŝin per nia bela Esperanto, — ke ni kantu en 
nia lingvo ŝian Senmakulan Koncepcion, — ke ni ankaŭ 
plenumu la profetan parolon : „Ĉiuj generacioj nomos min 
feliĉa! ...” 

Veninte ĉi-tien por prepari nian pilgrim-kongreson, mia 
unua klopodo estis, kompreneble, apud la Sankta Virgulino 
mem. Surgenuiĝinta en la sankta groto, mi petis, ke Ŝi 
benu nian entreprenon, kaj sukcesigu miajn klopodojn. Kaj 
Ŝi mirinde helpis al mi! 

Unue, la Episkopo de Lourdes, Lia Moŝto Monsinjoro 
SCHOEPFER, afablege min akceptis, kaj promesis „ke li 
estas preta fari ĉion eblan por helpi al ni”. Li mem donis 
al mi praktikajn konsilojn por la aranĝo de nia pilgrim- 
kongreso. Li bonvolas esti nia Honora Prezidanto, kaj 
promesis ĉeesti nian malferman kunvenon. Fine, li diris al 
mi, ke la katolikaj Esperantistoj havos sian oficialan lokon 
en la solenaj procesioj, kun sia standardo, kaj la uzado 
de Esperanto en la kantado de kantikoj. 

Aliparte, S-ro Paroĥestro de Lourdes, metas je nia dis- 
pono por niaj kunsidoj la kunvenejojn de sia paroĥo, kie 
jam kongresoj okazis. 

Fine, estos permesate al ni, gravurigi sur marmaro en 
la baziliko de Lourdes, por la estontaj generacioj, la 
memoron de nia kongreso, kaj donaci, Esperantan stand- 
ardon, por pendigi inter la ĉiunaciaj flagoj kaj banderoj, kiuj 
ornamas la bazilikon. 

Kiel vi vidas, tre kara Prezidanto, kaj karaj samreligi- 
anoj, la invito de la Sankta Virgulino en Lourdes estas 
plena de belaj promesoj. 

El kio nun dependas la sukceso ? El ni mem. Jes! el ni, 

esperantistoj de ĉiuj nacioj! Ju pli multope kaj pie ni venos 
ĉi-tien, despli belega kaj sukcesa estos nia kongreso. 

Venu do multope, karaj amikoj de ĉiuj nacioj! Venu, ge- 
katolikoj francaj, hispanaj, germanaj, anglaj, nederlandaj, 
belgaj, irlandaj, k.t.p. | 

Venu ankaŭ vi, ni kore vin invitas, kristanaj fratoj, kiuj 
ne ankoraŭ apartenas al la Roma ŝafaro. Se vi ankoraŭ 
dubas, ke Nia Sinjoro delegas sian potencon al la Sankta 
Virgulino por mirakle resanigi nekuraceblajn malsanojn, 
venu, al Lourdes ! 

Hodiaŭ mem, mi longe parolis kun juna persono F-ino 
J. GIRAUD, el Bordeaux, kiu, post longa, terurega malsano 
(dum dek-kvar jaroj!) absolute nekuracebla per sciencaj 
rimedoj (tuberklozo de la ostoj, nomita Pott' malsano) estis 
mirakle kaj subite resanigita en Lourdes (Aŭgusto 1911), 
la tagon mem kiam, laŭ la opinio de ŝiaj kuracistoj, ŝi 
devis morti. 

Malgraŭ, ke ŝi estis mortanta, ŝi volis, ke oni ŝin kon- 
duku, por la sesa fojo, en Lourdes. 

Si estis etendita sur sia lito dum la procesio de la Sankta 
Sakramento. Dum oni alproksimigis la Sanktan Sakramen- 
ton, por ĝin tuŝigi de la malsanulino, iu protestanta Doktoro, 
kiu ŝin konadis, ekkriis ironie: „Se estas Dio en tiu osten- 
sorio, estu do resanigita tiu junulino!” Samtempe, la 
junulino leviĝis, plene rasanigita, kaj neniam de tiu momento, 
tiu junulino, kiu dum dekkvar jaroj, estis pli mortinta ol 
vivanta. — suferis eĉ la plej malgrandan malsanon. La 
doktoro kaj germana fraŭlino tuj konvertiĝis. Jen unu el 
la mirindaĵoj de Lourdes. 

Ho! karaj amikoj, venu, venu pocentoj en Aŭgusto al 
la groto de Massabielle, al la „lando de mirakloj!” 

Sed, krom tiuj multaj motivoj, kiuj devas nin altiri ĉi- 
tien, ĉu ne estas ankoraŭ alia motivo? 

En Lourdes mem mortis la pia fondinto de nia movado 
la kara Abato Peltier; en Lourdes ripozas lia korpo; kaj 
ankaŭ pian pilgrimon ni devas fari al lia tombo. 

PRAKTIKAJ INFORMOJ. 


Dato. — La kongreso daŭros de la 12-a ĝis 16-a de 
Aŭgusto inkluzive. La kongresanoj ĉeestintaj la Dekan 
universalan kongreson en Parizo, foriros kune la dimanĉon 
10-an, je la horo 22, kaj alvenos en Lourdes la morgaŭon, 
tagmeze. La kongreso tiniĝos la 16-an tagmeze. 

Loĝado. — Miaj klopodoj rilate al tiu punkto estis sufiĉe 
malfacilaj: en ĉiuj hoteloj, pro la alfluo de ĉiunaciaj pil- 
grimuloj kaj turistoj okaze de la Asumpto, oni postulas 
terurajn prezojn. Ĉar ni nepre, por Igi nian kunvenon vere 
agrabla, devas esti Ĉiuj kune (tio estas absoluta kondiĉo 
de sukceso por niaj kongresoj) mi devis min turni, — sen 
pero de agentoj, kiuj „plumas” la pilgrimantojn! — al 
grandaj hoteloj. Mi fine trovis tri, kiuj proponis tre kon- 
tentigajn kondiĉojn, kaj la tuta 5-taga ĉeesto en Lourdes 
ne kostos al ĉiu pli ol 74 Sm. (fr. 35) por ordinara klaso, 
kaj 76 Sm (fr. 40) por unua klaso. La komitato elektos 
unu el tiuj tri hoteloj laŭ la nombro de la kongresanoj. 
Mi povas absolute certigi pri la komforteco de tiuj hoteloj. 

Pli detalajn sciigojn, pri la menuo, k.t.p. ni baldaŭ 
konigos. Plue mi obtenis rabatojn por vizito de la „panorama 
de Lourdes en la tempo de la aparicioj”, la eniro de „grotoj 
de la Reĝo” k.t. p. | 

Programo. — Ĉiutage okazos matene kaj tagmeze labor- 
kunsido. Plue, ni partoprenos grupe la ekzercojn de la 
pilgrimoj, kaj la famekonatajn kaj kortuŝantajn pilgrim- 
procesiojn: procesio de la malsanuloj je la 4-a posttagmeze; 
procesio kun kandeloj, je la noktiĝo. 

Rilate al la temoj traktotaj en laborkunsidoj, la komitato 
de I. K.U.E. decidos baldaŭ. 

Floraj Ludoj. — Por la unua foje en la mondo, oni 
vidos en Lourdes „Katolikajn Florajn Ludojn”. (Baldaŭ 
ankaŭ aperos la regularo pri tiu literatura kaj pia konkurso). 

La temo traktota kaj premiota estos „la Sankta Virgu- 
lino”. Premioj estos solene disdonitaj en Lourdes al tiuj 
kiuj traktos plej bele en Esperanta poezio aŭ prozo. (Eble 
episkopo mem prezidos la solenan disdonon de premioj). 

Ekskursoj. — La kutimajn ekskursojn, kiujn faras Ĉiuj 
pilgrimantoj, ni faros ankaŭ: al grotoj de la Reĝo, kaj 
al preĝejo de Betharam. 

La 17-an, t. e. post la fermo de la kongreso, okazos 
laŭvola kaj eksterkongresa ekskurso al „Cirque de Gavar- 
nie”, la plej bela natura mirindaĵo en la Pireneoj. (Proksi- 
numa kosto, enkalkulante aŭtomobilojn kaj vivadon: 15 
frankojn). 


Kongreslibro. — La komitato intencas eldoni „kongres- 
libron”, kiu estos donata al ĉiu aliĝinto. 
Kongres-gazeto. — Mi komencis klopodojn, por ke aperu, 


dum la kongreso, Esperanta eldono de la Journal de la 
Grotte, oticiala organo de la Sanktejo de Lourdes. 

Aliĝoj. — Post diversaj pristudoj, ni decidis ne postuli 
pli altan kotizon ol kutime: 2 Sm. po persono. Kiam, en 
la sama familio aliĝos pli ol tri membroj, la 3-a kaj sek- 
vantaj pagos nur 7 Sm. por la membrokarto. 

Oni nepre sendu plej baldaŭ sian kotizon al nia kon- 
greskasistino F-ino Larroche, 55, rue de Vaugirard, Paris. 

Oni povas ankaŭ sendi al ŝi laŭvolan mondonacon por 
gravurado de memorskribaĵo en la baziliko de Lourdes, 
kaj aĉeto de standardo por lasi en la sanktejo. 


Dio kaj la Sankta Virgulino benu kaj sukcesigu nian 
V-an kongreson! 


Notoj pri Lourdes 


la lando de mirakloj. 


Daŭrigo. 
II. 
Situacio kaj ĝenerala aspekto. 


Lourdes, 7.000 loĝantoj, fama pro ĝia pilgrimejo, estas 
la ĉefurbo kantona de la departemento „Hautes-Pyrenĉes”” 
(Altaj Pireneoj) kaj la sido de la civila juĝejo de la dis- 
trikto „ Argeles”. Lourdes staras sur bordoj de torento 
france nomita: „Le Gave de Pan”. En la Pireneaj landoj 
ĉiuj torentoj estas tiel nomitaj: „gave”. : 

Lourdes estas je 858 kilometroj de Parizo. Gi kuŝas en 
unu malgranda ebenaĵo, ĉirkaŭata sudoriente per la pint- 
monto „le Jer”, kiu prezentas du akrajn pintojn, la granda 
„Jer” (950 metroj) kaj la malgranda „Jer? (650 metroj); 
ankaŭ per la torento, kiu banas la bazojn de la „Beout”, 
kiu havas ankaŭ du pintoj, unu da 792 metroj, alia da 478. 
La „Beout” sin apogas sur la ŝtonegon „Spĉluges”, kiu 
mem havas kiel franka monto la „Massabielle'an”” ŝtonegon. 

Lourdes havas fortikaĵon konstruitan sur abrupta ŝtonego. 
La kastelo dividas la urbon en du partoj; oriente la anti- 
kva urbo, okcidente la nova urbo. Ĉe la bordoj de la 
torento staras la groto, kie okazis la aperoj de la Sen- 
makulino, la supera baziliko, kaj la preĝejo de la Rosario 
antaŭata per la vasta duoncirko kaj la belega esplanado 
destinata por la procesio. 


IHI. 


Historio. 

Sendube Lourdes ŝuldas sian komencon al sia kastelo. 
Laŭ la legendo, Karlomagno okupis tiun kastelon, nomita 
en tiu epoko „Mirambel” (latine Mirabilis == bela vidaĵo) 
kaj aparteninta al Mira, araba princo. Dum la sieĝo de la 
Kastelo, aglo subite aperis sur la plej alta turo de la for- 
tikaĵo kaj en ĝi lasis fali fiŝon. La emiro sendis al Karlo- 
magno la fiŝon kaj dirigis al li, ke li ne estas tute 

senigita je nutraĵoj, ĉar li kaptis similajn fiŝojn en sia 
tiŝreservujo. Li tamen kapitulaciis kaj konvertiĝis. Cedante 
la Kastelon, la emiro kondiĉis, raportas la Kroniko, ke li, 
fariĝante Kavaliro de Nia Sinjorino, la Dipatrino, volis ke 
sia graflando, tute liberigita el feŭdo tera, nur dependu de 
Ŝi. Estas pro tiu tradicio, ke la kastelo estis nomita: Lordes 
aŭ Lourdes. Insignoj de la urbo rememorigas la legendon 
de la aglo kaj de la fiŝo. 

Dum la mezepoko, la kastelo de Lourdes estis centro 
de teruro por la ĉirkaŭa lando. Foje en la nomo de anglano, 
foje en la nomo de grafoj de Bigorre, ĝi estis okupita de 
kapitanoj-rabistoj, kiuj perforte elŝtelis produktaĵojn de 
la ebenokupantoj, ĝis kvardek aŭ kvindek mejloj ĉirkaŭ- 
ronde. 

Je dekoka jarcento, kastelo de Lourdes fariĝis ŝtata 
malliberejo. Dum tiuj lastaj tempoj taĉmento artileria 
„okupis ĝin. Depost oni organizis muzeon en ĝi. 


(Daŭrigota.) Max ROUB. 


La Abato') de Caldey, konvertita. 


De Caldey al Monte Cassino. 


Ni donas ĉi sube kelkajn eltiraĵojn el la leteroj de Dom 
Aelred Carlyle O.S.B., (la antaŭa, kaj ankaŭ la baldaŭa 
Abato de Caldey) leteroj skribitaj el Romo dum lia vizito 
en la monato Majo 1913, kaj aperintaj en la lasta numero de 
„Pax”. Dom Aelred loĝadis sur Monte Cassino dum la 
kunveno de la Benediktaj Abatoj por la elekto de Koadju- 
toro al la Abato-Primato. 

El Monte Cassino, Dom Aelred skribas: 

”Estis vere mirinde vidi nin ĉiujn forlasantajn S. Anselmon 


1) Ni denove atentigas pri la ĝusta signifo de la vorto „Abato“, 
signifo, kiun bone indikas la noto de nia religia Direktoro en E. K, 
No. 102 (Jan. 1914, p. 16). La redakcio, 

por iri al Monte Cassino. Je la naŭa, Abatoj kaj monaĥoj 
kun sakoj kuradis ĉiudirekten en la monaĥejo; surbrustaj 
krucoj, abataj ringoj briladis sub la sunradioj... Ĉie regis 
bonhumoro kaj plezura atendado de la semajno pasigota 
en la hejmo de S. Benedikto, en la lulilo de la Ordeno. 

Sur la aleo atendis longa vico de veturiletoj: tuj kiam 
unu estis plena de abatoj kaj pakaĵoj, alia anstataŭis ĝin, 
kaj ni ekiris al la stacidomo. Speciala vagono estis rezer- 
vita por la Patroj-Abatoj; kaj ĝi estis tute plena, mi kredas, 
kiam ni forveturis je la deka. Mi vojaĝis kun la Abatoj 
de Downside, Maredsous, St. André, kaj la Ĉefabato de 
Beuron. Antaŭ la foriro, oni prezentis min al la Abato- 
Prezidanto de la Brazilia Kongregacio, Mgr. van Caloen 
(kiu estas ankaŭ episkopo), kaj al la Abatoj de Erdington, 
Marseille, Farnborough, Solesmes, Maria-Laach, kaj Fort- 
Aŭgustus. La Abato de Einsiedeln kaj la Ĉefabato de 
Bucharest estis kune. Mi estis tre feliĉa revidi la unuan :. 
li estas vere afablega Abato. Ni diris nian oficon, ni multe 
interparolis; sume, ni pasigis plej plaĉan matenon, kaj 
alvenis al la stacidomo de Monte Cassino je tagmezo. 
Baldaŭ la aŭtomobiloj estis plenaj de Abatoj kaj pakaĵoj; 
ĉeestis, plie, certa nombro de veturiloj ornamitaj per ru- 
bandoj kaj sonoriletoj. Ni elektis unu, kun du fortaj ĉevaloj, 
kaj la Abatoj de Maredsous kaj Maria-Laach kaj mi for- 
veturis kune. Tuta horo estas postulata por atingi la supron 
de la monto, sur kiu staras la fama Benedikta Abatejo. 
La vojo ĉiam zigzagas, — tute nova vojo; antaŭ nur mal- 
multaj jaroj oni uzis azenojn por la suprenirado. La monto 
mem estas kruta, sovaĝa, kun grandegaj grizaj rokoj ĉie 
dissemitaj. Olivarboj kaj vinberujoj kreskas sur ĉiu eta 
terspaco, kaj la vidaĵo, ĉe la suprenirado. estas admirinda. 

Ni atingis la Abatejon ĉirkaŭe je la 2.30, tre malsataj. 
Ĉe la pordo atendis nin kelkaj membroj de la Komunumo. 
Longaj ŝtonaj ŝtuparoj kondukis nin al la peristilo. Unue, 
ni vizitis la preĝejon. Ĝi estas katedra preĝejo, ĉar la 
Abato estas la Ordinario de la Eparĥio, kvankam ne epis- 
kopo. Nia sankta patro kaj S. Scholastica estas enterigitaj 
sub la Ĉefaltaro. 

Poste ni iris al niaj ĉambroj. Mi baldaŭ trovis la mian 
apud tiu de Abato Columba: „D. Aelredus Carlyle of Cal- 
dey”. Carma: ĝi estas, tiu ĉelo, kun elektra lumo, kaj 
grandega lavilo. Cio estas purega kaj brila. El la fenestro 
mi ĝuas plej ravan vidaĵon sur la tuta ebeno. Malproksime 
staras la vastaj Sabinaj montoj; ĉe la piedo de la monto 
kuŝas la fruktoporta valo, kun, tute malsupre, la stacidomo 
kaj la vendejplaco. Mi rapide pretiĝas kaj iras al la refek- 
torio. Post la manĝo, la Abato de Monte Cassino eniris 
por bonvensaluti min; poste, unu post alia, ĉiuj malaperis 
en sian ĉelon por tagmeza ripozeto. Je la kvina mi iris en 
la kripton. Pasante tra la peristilo, mi vidis junulon, kies 
okuloj senĉese sekvis min. Mi demandis lin, ĉu li deziras 
ion, kaj li respondis angle: „Mi miras pro via stranga 
simileco kun la Abato de Caldey”. Mi respondis, ke tio 
ne estas tiel stranga, ĉar mi havas kun li plej intiman 
rilaton! Li ĝojis, kaj diris al mi, ke li aŭdis predikon de 
mi en Manchester. 

Poste, teo. Vere angla teo, en komforta eta refektorio. 
Tre vivplena kunveno ĝi estis, kun ĉiu en plej gaja humoro. 
La mirinda bonkoreco kaj vere frata sento regantaj inter 
ĉiuj tiuj episkopoj kaj Abatoj rivelis al mi la vivon de la 
katolika Eklezio. Diverslandanoj, diverslingvanoj renkonti- 
ĝas, kiel unu familio, en la domo de sia patro, S. Bene- 
dikto. Mi altege ŝatis tion. Mi sentas, ke estas granda 
privilegio esti Ĉi tie. 


Kuriozaĵo de la Dia Graco. 


La Abato diris al mi kelkajn gratulajn vortojn. Mi rimar- 
kis: „Jes, mi estas kuriozaĵo en tiu momento”. Kaj li tuj 
respondis: „Vere, vi estas kuriozaĵo de la Dia graco; ni 
konsideras ĝin, kaj dankas Dion, kaj plifortiĝas”. Cu ne 
belete eSprimita ? 

Ni ĵus havis teruran uraganon, kun fulmotondroj kaj 
densa pluvego. Mi staris ĉe la fenestro kaj pensadis al 
S. Benedikto, kiu tiel ofte sendube vidis la saman scenon. 
Tiam unu el la monaĥoj, Maltano, venis por iom paroleti 
kun mi. Post momento, la Patro Abato kunprenis min por 


82 ESPERO KATOLIKA 


mallonga promenado en. la peristiloj. La vespermanĝo 
okazis je la 7.45. Mirinde estis vidi la kuniĝon de sesdek 
Abatoj, kvar Episkopoj, kaj unu Ĉefepiskopo. Morgaŭ estos 
atendata la Kardinalo Gaspari. 

La celo de tiu granda kunveno de Abatoj en S. Anselmo 
estas atingita. Plenumita estas la ordono de la Sankta 
Patro elekti Koadjutoron por la Abato-Primato . .. Unu- 
anima estis la voĉdono. Ĉiuj ĝojas, pro la elekto de la 
Abato de Maria-Laach. Li estas ĉirkaŭe 47 jara; 
parolas tute flue la italan, anglan kaj francan lingvojn, 
kaj li havas multajn aliajn talentojn, kiuj igas lin absolute 
konvena por lia nova, grava tasko. 


En la Vatikano. 


Mi ĵus travivis la ĉefan okazintaĵon de mia vivo. Por 
la unua fojo mi vidis tiun, al kiu de tiel longe sin turnis 
miaj pensoj kaj mia alligiteco. Mi parolis kun la Patro de 
la Kristanaro; mi surgenuis ĉe liaj piedoj; mi ricevis lian 
specialan benon. 

Hodiaŭ matene, vekiĝante, mi ĉiam rediris al mi: „Hodiaŭ 
mi vidos la Papon!” Mi sentis nenian eksciton, — sed 
feliĉan, kvietan certecon, ke mia konvertiĝo, miaj fratoj 
kaj mi, estos benataj kaj fortigitaj per la momentoj, kiujn 
mi pasigos en la ĉeesto de la Vikario de nia Sinjoro Jezu- 
Kristo kaj Ĉefo de Lia Eklezio sur la tero ... 

Duonhoron ni atendis en unu el la akceptoĉambroj. La 
muroj estis kovritaj per ruĝa silko. En unu flanko de la 
ĉambro staris trono sub baldakeno: 

Dum Abato Columba parolis kun Kanada episkopo, mi 
elrigardetis el inter la blankaj silkaj kurtenoj, tiritaj antaŭ 
ĉiuj fenestroj. Mi rigardis, tute malsupren, al la Placo de 
S. Petro. Jen la popolo, la veturiloj, la vigla vivo de la 
urbo, kaj la grandaj konstruaĵoj de la antikva, mezepoka, 
kaj moderna Romo. Tiam mi sentis iom de tiu impreso de 
foriĝo kaj izoleco, kiu por la Sankta Patro mem iafoje 
sendube estas preskaŭ netolerebla. 

Mi pensis pri la longaj jaroj, kiujn pasigis Leo XIII-a 
enŝlosita en ĉi tiuj ĉambroj: kiel ofte li kaj lia posteulo 

sendube elrigardis, el tiuj fenestroj, sur tiun grandan fluon 
de homa vivo, moviĝantan ĉi malsupre. Kiel avide la Papo 
kredeble konsideras tiujn homojn, kiujn li neniam renkon- 
tos, se ili ne.elvenas el sia ĉirkaŭaĵo en la kvietajn solenajn 
ĉambrojn, kiuj por ili estas sanktejo, kaj por la Papo mem 
malliberejo. 

Kiel ofte aŭdiĝis tie ĉi la energiaj, fervoraj deklaroj de 
Leo XIII Kiel ofte tiu riĉa vibranta voĉo trapenetris la 
aŭskultantojn! 

El tiu trono, malgraŭ sia malhelpata agado kaj limigata 
potenco, la Sankta Patro havas nuntempe pli profundan 
kaj universalan influon ol ia ajn reganto en la mondo. Li 
regas super la koroj. Li estras sur milionoj da animoj, kiuj 
honoras lin kiel sian Patron. 

Kaj al tiu Patro mi, etulo, venis por genufleksi ĉe liaj 
piedoj, por aŭskulti liajn vortojn, kaj por ricevi de li helpon, 
benon, kaj la riĉaĵojn de regno supertera. 


La Sankta Patro. 


Post momento, pordo malfermiĝas, kaj ree fermiĝas. 
Eliris episkopo. Prelato rapidas diri al ni, ke estas nia vico. 

Ni eniris, kaj trovis nin en vasta ĉambro meblita kiel 
librejo kaj studejo. Neniu, ŝajne, estis en ĝi. 

Irante pli antaŭen en la ĉambro, tamen, ni ekvidis, pres- 
kaŭ malantaŭ la ĵus trairita pordo, angulon garnitan per 
libroj kaj amaso da paperoj: malfermita sur pupitro kuŝis 
la eta libro de fotografaĵoj el Caldey, kiun mi petis Kardi- 
nalon Merry del Val doni al la Papo. Ĉe la pupitro staris, 
ĝuste leviĝante por saluti nin, la Sankto Patro, Pio Deka. 
Tiel malgranda estis la distanco inter la pordo kaj la loko, 
kie li staris, ke ni -havis tempon genufleksi nur unufoje, 
antaŭ kiam ni troviĝis ĉe liaj piedoj. Li ne permesis al 
ni resti surgenue. Kisinte lian manon, ni eksidis ... Abato 
Columba sidis antaŭ la Papo, kaj mi, sur seĝo tute apud 
li, maldekstre. Li estis blanke vestita, sen ia kruco aŭ ringo 
aŭ zono. Li aspektis sufiĉe bonfarta; ne vidiĝis multaj 
postesignoj de ĵusaj suferoj aŭ de liaj 79 jaroj. 

La Papo parolas kviete kaj malrapide, rigardante tre 

atente la alparolaton, kaj per kelkaj facilaj gestoj akcen- 
tante la vortojn. Li komencis paroli al ni, latine, pri la 
granda favoro, kaj graco, ricevita de la Abato kaj Monaĥoj 
de Caldey en ilia (laŭ lia diro) mirakla konvertiĝo ... 

Tiam venis la momento retiriĝi. Dum Abato Columba 
forlasis la ĉambron, la Sankta Patro benis min, premante 
ambaŭ manojn sur mian kapon, kaj mi eliris kun sento de 
granda paco kaj feliĉo. Mi ne spertis fortan emocion, sed 
nur konsciis, ke mi staris en la ĉeesto de sankta, respek- 
teginda Patro, kies kora amo surbordiĝas al Siaj infanoj. 
Ne estis necese, ke mi parolu multe aŭ petu pri io. La, 
Papo ja diris, ke ĉio estos farata por helpi nin daŭrigi 
nian laboradon. Li ja benis min kaj mian komunumon, kaj 
promesis preĝi por mi. Ĉion tion li faris kun plej granda 
atableco, bonkoreco kaj spontaneeco. 

La aŭdienco daŭris dudek minutojn ... Poste ni iris 
preĝi ĉe la tombo, kie kuŝas la Apostolo, kies posteulon 
ni ĵus vidis en la Vatikano. 


Eltirita el „The Tablet” (27-an Sept. 1915) 
angla Katolika gazeto. 


M. RAMO. 


La Fino de la Mondo. 


La Pastro Moreux, direktoro de la Observatorio de 
Bourges (Francujo), kies oni konas la grandan indecon 
kiel scienculo kaj la grandan talenton kiel scienca vulga- 
riganto, ĵus publikigis la lastan parton de monda „,triloĝio”, 
kiu sin dividas tiel: El kie ni venas? Kie ni estas? Kien 
ni iras? 

Ni, t. e. la homaro kaj la tero, kiu nin portas. Post ke 
li montris nian devenon, la Pastro Moreux parolas pri la 
fino de la mondo. 

a e ŝi 

Cu la mondo pereos per la malvarmo aŭ la fajro? Sci- 
enco konsentas pri la ebleco de unu aŭ alia el tiuj tim- 

indaj eventualaĵoj. Evangelio ŝajnas montri la duan kiel 
fermonta la epokon de la jarcentoj sur tero. Ne estas 
kontraŭdiroj, en tiu temo same ne kiel en ĉiuj aliaj, je racio 
kaj kredo, je la scienco akirita de la homo kaj la rivelo 
farita de Dio. 

En hipotezo de fino de la mondo per fajro, ebleco de 
interfrapiĝo de la tero kaj de ia kometo esplorita estis. 
Pri tio, la Pastro Moreux prezentas al ni la lastajn 
sciigojn de la plej novaj ektrovoj, kaj niaj legantoj legos 
certe kun profito tiun Ĉapitron, kiun ni prenas el lia libro. 

La interfrapiĝo de la tero kaj de la atomaj substancoj, 
kiuj konsistigas trenaĵon de la kometoj, ne evidentigas 
starigontan danĝeron por la mondo, kie ni loĝas. 

Unue tiuj atomoj estas tiel maldikegaj, ke verŝajne la 
tero ilin trapasus eĉ sen ke ni tion rimarkus. 

Poste, ni ne bezonus eĉ scii kion trenaĵo de kometo 
povus kaŭzi sur vivantuloj, ĉar neniam tiu trenaĵo povos 
atingi teron. La trenaĵo de la kometoj enhavas etektive 
staton de neimagebla maldensegiĝo; nia atmosfero, kom- 
pare, starigus plumban aŭ platenan medion, tiamaniere ke 
kolizio estas tute neebla kaj ke la tera atmosfero repuŝus 
simple malĝusttempan vizitanton. Cetere, kelkafoje la tero 
trapasis trenaĵojn de kometoj sen ke la plej malgranda 
malbonaĵo rezultis el tio. Kiam ni diras trapasi, ni volas 
diri, ke ĝi renkontis kaj repuŝis. 

TE 

Postrestas, — kaj nun ni laŭvorte citas Pastron 
MOREUX, — postrestas imagi, kion okazus en la kazo, se 
tero interfrapiĝus ĝin, ne la nepalpeblan trenaĵon de ia 
kometo, sed ĝian kernon mem. 

Kaj rimarku, ke la kazo estas tute realigebla. 

Ne antaŭ tre longe, la famega Laplace firme asertis, ke 
la kometoj ĉiuflanken trairas la astrajn interspacojn, kaj la 
poetoj de tiu tempo ne preterlasis uzi la okazon por pri- 
kanti tiujn rapidajn anoncantojn (la kometoj) kunligantajn, 
inter ili, la mondojn de senlimo. 

Al tiu demando: „El kie venas kometoj?” la moderna 

Astronomio respondas konigante al ni, ke la kometoj ak- 
ompanas la sunan Sistemon en ĝia granda vojaĝo tra la 
konstelacioj. Nia Suno, ĝi diras, estas nur stelo vojerarig- 
ita meze de senlima spaco; inter tiuj milionoj da astroj 
brilantaj super niaj kapoj, la centro de nia Sistemo estas 
nur stelo meze de steloj. 

Same kiel ili, ĝi estas movita per fantaziega rapideco, 
kiun oni povas taksi ĉirkaŭ dudek kilometroj dum unu 
sekundo. Eta soldato de ĉiela armeo, ĝi kuntrenas plane- 
dojn, teron, ĝiajn satelitojn, kaj tiujn astrojn pli etajn, kiujn 
ni nomas kometoj. 

Sed tiuj vagemaj anoncantoj sekvas ĝin kiel tiom da 
papilioj altiritaj al ĝia intensa radiado. Restaĵoj de la 
granda nebulozo, kiu naskis planedojn, la kometoj, laŭ la 
leĝoj de altireco, — influante malsame sur Ĉiu, — disiris 
sur longaj elipsoj. Kelkaj el ili turnas sur rondvojoj enten- 
itaj en la limoj de la planedoj. Aliaj, kontraŭe, ĵetitaj estis 
al maiproksimajn regionojn, tiel malproksimaj ke, ĉe tiuj 
grandegaj distancoj, la suna altireco apenaŭ sin sentigas 
kaj oni povis kalkuli, ke tiuj kometoj ne trairas pli ol 
kelkajn centimetrojn nur dum unu sekundo. 

Tute egale! la neflekseblaj leĝoj, kiuj regas la materion, 
ilin alkondukos, pli malpli baldaŭ al la grandan fonton 
varman kaj luman, kiu ilin entenas ligitaj al ĝia vastega 
kampo. 

Tiuj novaj teorioj povas solaj klarigi al ni la grandegan 
nombron da kometoj trakurantaj la planedan interspacon. 

El la statistikoj saĝe interpretitaj, estas necese konkludi 
efektive, ke spaco entenata inter la Suno kaj Neptuno, la 
lasta planedo konata de la suna Sistemo, ne enhavus 
malpli da 200 milionojn da kometoj periodaj. 

Sekve de tiuj ciferoj, facile estas kalkuli la mombron de 
tiuj astroj, kiuj postiras en ĝia irado nian Sunon, kaj kiuj 
ne eliras el ĝia sfero de altireco; oni atingas tiam la 
ciferon 75, sekvita de 15 nuloj: 75 kvaroblionojn da 
kometoj, aŭ 75 milionojn de miliardoj da multharaj astroj ! 
Ankoraŭ tio estas nur pogranda takso bazita sur minimumaj 
ciferoj! 

Jen do una fariĝo firmigita: la multego da kometoj 
vojaĝantaj en spacon. 

De tiam, oni konceptas facile, ke, je ĉia momento de 
ĝia irado ĉirkaŭ la Suno, en tiu kapturniga kurado, kiu 
faras trairi 29 kilometrojn dum unu sekundo, la Tero povus 
interfrapiĝi kometon aŭ pliĝuste kometan kernon. 

Ni supozu, ke simila fariĝo baldaŭ okazonta estus. Kelkaj 
tagoj antaŭe la fenomeno estus anoncota de astronomiistoj; 
ni havus tiam unu solan rimedon: forkuri al antipodojn, 
nin rapidegigi per la tuta rapideco de niaj aŭtomobiloj, de 
niaj vaporŝipoj aŭ de niaj aeroplanoj al la duonsferon 
kontraŭan je la interfrapiĝo. 

Ĉar, efektive la kometa kerno sola sufiĉus por detrui 
plurajn urbojn kiel Parizo, kion diri pri la terura kolizio 
okazonta per la interfrapiĝo de amaso atinganta la amplekson 
de nia terglobo? 

Kelkaj horoj antaŭ la kataklismo, la homaro timeganta 
ĉeestos al timigaj vidoj: riveregoj kaj maroj komencos 
eliri el siaj limoj. Kun iliaj furiozaj ondegoj, la oceanoj 
atake sin ĵetegos sur la kontinento.... 

Antaŭ tia malfeliĉego, la solaj popoloj rifuĝitaj ĉe la 
supro de la plej altaj montoj havos la teruran vidon de 
la antaŭaj scenoj de la fino de la mondo. : 

Sur maro sen bordoj glitflugos palega krepusko. La suna 
disko, duonvidita tra la atmosfero de la kerno, prezentos 
malbonsignan koloron. La unuaj partikuloj kometaj, flami- 
ĝante ĉe kontakto de nia atmosfero, prezentos vidon de 
la plej mirinda piroteknikaĵo, kiun homo neniam admire 
rigardis. 

Plie tiuj fenomenoj nur estos la antaŭsignoj de timega 
brulego.... 

La momento, kiam la plej dika parto de la kometo kon- 
taktiĝos kun la alta atmosfero, estos la signalo de la ĝe- 
nerala skuo. Ok sekundoj apenaŭ forpasos de la komenco 
de tiu fortega fulmotondro ĝis la momento kiam, per terura 
kolizio, la kontinentoj malfermiĝos. La falo de ĉiuj tiuj 
aĵoj fajraj meze de la furiozita ventego sur la oceano kaŭ- 
zos en unu minuto trombojn de varmegaj vaporoj, kiuj 

detruos la lastajn organismojn nedifektitajn dum la kata- 
strofo. 

Ĉu la homaro, elmigrinta ĉe alia flanko de la terglobo 
povos sin ŝirmi kontraŭ la kataklismo? Neniu povas tion 
certigi. 

Kaj kia astronomo povas certigi, ke simila kolizio ne 
okazos post kelkaj jaroj eble? 

Tiam homaro pensos pri tiuj timegaj paroloj, kiujn rapor- 
tas la Apostolo : 

„En tiu-ĉi epoko, Jezuo diris al siaj disĉiploj: Kiam vi 
vidos abomenegon antaŭanoncitan de la profeto Daniel 
sin disvastigi en la sankta loko (ke tiu, kiu legas, kom- 
prenu), tiam ke tiuj, kiuj estos en Judeo, forkuru en la 
montojn, ke tiuj, kiuj estos sur la tegmento, ne malsupreniru 
por forporti kelkan objekton el sia domo, kaj ke tiu, kiu 
estos en la kampoj, ne reiru por preni sian veston. Preĝu, 
por ke via forkuro ne okazos vintre aŭ sabate, ĉar la 
kontraŭaĵo estos tiam tiel granda, ke neniam de la komenco 
de la mondo ĝis nun, ne estis simila kaj ke neniam estos... 

„Car la reĝiĝo de la Filo de la homo estos kiel la fulmo, 
kiu foriras el oriento kaj brilas ĝis okcidento. Ĉie kie 
korpo estos, tien kunvenos agloj. Sed tuj post tiuj tagoj 
de kontraŭaĵo, la suno mallumiĝos, la luno ne donos plu 
sian lumon, la steloj falos el la ĉielo kaj la potencoj de 
la ĉieloj ŝancelos .... 

„Vere mi tion diras al vi, tiu generacio ne forpasos, ke 
ĉio-ĉi okazis. La ĉielo kaj la terglobo forpasos, sed miaj 
vortoj ne forpasos.” 

Pastro MOREUX; 
trad. Max ROUB. 


PREDIKO 
dirita de P-ro BIANCHINI 


en la preĝejo de la Patroj Kamilianoj en Romo 
dum „Nia Kvara”. 


Homo natus de muliere — brevi vivens tempore — re- 
pletur multis miseriis (Job. 14). Homo naskiĝinta de vir- 
ino, dum mallonga tempo li vivas, pleniĝante je multaj 
mizeroj. 

Karaj gefratoj, ĉiuj vortoj de la S. Biblio plenumiĝas, 
sed ĉi tiuj vortoj de Jobo. plenumiĝas antaŭ niaj okuloj 
ĉiutage, Ĉiuhore, Ĉiumomente. Kio estas nia vivo? Estas 
kiel unutaga floro, kiel neniiĝanta ombro, diras Jobo, kiel 
herbo kaj fajno, diras lsaio, kiel malaperanta lumigata 
nubo, diras S. Jakobo. Kaj hodiaŭ pli ol iam ni sentas 
tiun veron. Niaj dolorantaj koroj, niaj melankolie palaj 
vizaĝoj diras, ke ni estas georfoj, sen nia amata patro 
RICHARDSON. Kiel Moseo vidante la promesitan teron li 
mortis, kaj kiel Elizeo antaŭ foriro de Elio ni devas ekkrii: 
Pater mi, Pater mi, currus Israel et auriga ejus (4. R. 2. 12.) 
Nia ekzemplo, nia gvidanto, vi batalodis antaŭ ni per via 
doktrino, per via preĝo, kaj antaŭ niaj plej belaj tagoj oni 
vin forprenis al ni. 

Via animo estas en la manoj de Dio, vin ne plu otendas 
la teraj mizeroj; nin gardu el la ĉielo, preĝu por ni, por 
ke ni ankaŭ kuniĝu kun vi antaŭ la trono de Dio post 
plenumo de ĉiuj niaj devoj. Kaj dume, karaj getatroj, ni 
preĝu plej fervore por nia amata patro, por ke Dio donu 
al li la eternan ripozon, kaj el la ĉagreno, kiun Dio per- 
mesis al ni, ni lernu, kio estas nia vivo, kia ĝi devas esti 
por plenumi ĉiujn niajn devojn surtere kaj atingi en ĉieloj 
senfinan feliĉon. : 

l. Homo natus de muliere. Naskiĝintaj de virino, je 
korpo ni estas malfortaj kaj inklinaj al multaj mizeroj. Ho 
ve! Kiom da mizeroj surtere! Naskiĝinte nia unua VOĈO 
estas voĉo de ploro, nia lasta elspiro estas malvarma ŝvito! 
Meze de tiuj du senkonsciaj aktoj ni troviĝas ĉiam en 

valo de larmoj, de mizeroj, kiuj eluzas nian vivon kiel 
rusto la feron, kiel flamo la kandelon. Tamen ni kristanoj 
meze de ĉagrenoj trovas grandajn feliĉojn, ĉar la favoro 
de Dio estas super ni (Ps. 89), en mizero Li estas kun ni 
(Ps. 90). Liaj konsoloj karesas nian animon (Ps. 93). Mi 
suferas, sed mi ne konfuziĝas, diris Sankta Paŭlo, ĉar Dio 
mem konservas miajn suferojn por la lasta tago. (2 Tim. I, 12). 
Dio mem sekigos la larmojn al siaj fideloj kaj ilin kondu- 
kos, kie ne estas plu mortoj nek dolorkrioj, sed oni ĝuos 
feliĉon, kiun homa okulo ne vidis, orelo ne audis, koro ne 
sentis. 

2. Brevi vivens tempore: dum mallonga tempo li vivas. 
Kiel. floro li aperas kaj sekiĝas, forpasas hiel ombro kaj 
neniam en sama stato li restas (14). Miaj tagoj estis pli 
rapidaj ol rapida rajdanto, foriris kaj ne vidis bonon, for- 
flugis kiel aglo (Job. 9). Pasis kiel fumo miaj tagoj. fal- 
ciĝis kiel herbo kaj sekiĝis mia koro (Ps. 101) miaj tagoj 
malaperis kiel ombro (Ps. 101) la daŭro de mia vivo estas 
kiel nenio (Ps. 38). Sed la boneco de Dio daŭras eterne 
(Ps. 102). Sekve S. Petro volas ke ni ĉiam memoru, ke ni 
estas surtere pilgrimantoj kaj fremduloj kaj ke ni devas 
nin gardi kontraŭ karnaj deziroj, kiuj ĉiam almilitas kontraŭ 
nia animo. 

3. Dio volis nin tiel malfortaj, tiel malperfektaj je korpo, 
por ke nia plej granda zorgo estu pri animo. Ho karaj 
gefratoj, nia animo estas senmorta bildo de Dio, sanktejo 
de Dio, heredo de Dio. Deus creavit hominem ad imaginem 
suam. Dio kreis homon laŭ Sia bildo. Bildo havas grandan 
valoron laŭ aŭtoro kiu ĝin faris, laŭ persono kiun ĝi re- 
prezentas. Sed nia animo estas kreita de Dio mem, kaj 
Dion mem reprezentas, sekve ĝi havas senfinan valoron. 
Ve al tiu kiu malbonigas kaj malpurigas tiun ĉi mult- 
valoran bildon, kreita de Dio kaj sanktigita de Nia Sinjoro 
Jesu-Kristo! 

Ni estas sanktejo de Dio. En nia bapto, en nia konfir- 
macio ni ricevis la Spiriton Sanktan, kiu nun helpas nian 
malfortecon (R. 8. 26); nin defendas kontraŭ malamikoj 
(Mt. 10, 20); atestas por ni (R. 8, 16); propetas por ni 

(R. 8, 26); donas al ni eternan ripozon (Apok. 14, 13); 
loĝas en ni (1, K. 3, 16); ni estas Lia templo, Lia sankt- 
ejo (1, K. 6, 19); ni ne devas Lin ĉagreni per pekoj — 
glorificate et portate Deum in corpore vestro — gloru kaj 
portu Dion en via korpo (1, K. 6). 

Ni estas heredaĵo de Dio. Se mi malĉastiĝos, diris Jobo, 
kian parton havos en mi Dio sur ĉieloj, kiun heredaĵon la 
ĉiopovanto (31)? Jezuo diris nin sia rikoltota tritiko; frukto 
de -sia vinberejo; fiŝoj de sia fiŝkaptejo; ŝafidoj de sia 
ŝataro. Ho feliĉoj tiuj, kiuj vivadas ĉiam indaj je Dio, in- 
daj je ĉiela eterna feliĉo, ili laŭdos Dion por la tuta eter- 
neco — in saecula saeculorum laudabunt. Amen. 


Raporto pri Antialkohola Movado 
dum „Nia Kvara”. 


I. Raporteto de F-ino Hornung el Augsburg. 


Grandaj Sukcesoj en la Antialkohola Movado inter la 
Katolikoj en Germanujo. 

Interkonfesaj kaj protestantaj ligoj de longe fervorege 
laboris en la batalo kontraŭ alkoholismo, sed la katolikoj 
restis tro longe indiferentaj. Ili opiniis, ke oni sukcesus 
predikante nur la sobriecon. Sed nun, ankaŭ la katolikoj 
komprenas, ke daŭrigajn sukcesojn oni nur atengos per 
bone organizitaj abstinencoligoj. Ĉar la laboro devas esti 
protilaksia kaj persista. 

Por tio la laboro komencas ĉe la infanoj kaj finas ĉe 
la drinkuloj. 

En Berlino okazis, je la Pasko 1913, la unua kongreso 
por la senalkohola edukado de la infanaro. Tri katolikaj 
pastroj fervore partoprenis. 

Ni bezonas multajn abstinenculojn por doni bonan 
ekzemplon, ĉar por la savo de drinkuloj ne ekzistas alia 


92 ESPERO KATOLIKA 


rimedo ol la plena sindeteno, la abstinenco. Oni pruvu al 
la viktimoj de l' alkoholo, ke ĝi tute ne estas necesa nu- 
traĵo, sed simple nebezonata ĝua ilo, eĉ ĝua veneno. 

Bedaŭrinde, inter la 40.000 drinkuloj, kiuj, ĉiujare, en 
Germanujo, staras antaŭ la krimjuĝisto, la plimulto estas 
katolikoj. Ekzistos do por ni grava motivo, eĉ sankta devo 
labori en la unuaj vicoj de la alkoholkontraŭuloj. 

Nia Sankta Patro, la papa Moŝto, diris, ke abstinenco 
estas unu el la rimedoj por renovigi la religian vivon. Pro 
tio la germanaj episkopoj celas fondi en Ĉiu eparĥio gru- 
pojn de la krucligo. 

Dum la jaro 1912-a 20.000 plenkreskuloj, kaj 40.000 
infanoj aliĝis. Tiu progreso daŭras ĝis nun, en la sama 
mirinda maniero. La krucligo havas nun proksimume 50.000 
plenkreskulojn kaj 100.000 infanojn. 

Tiu bela progreso estas ŝuldata al la franciskana monaĥo, 
patro Elpidius, la „germana abstinenca apostolo”. 

12 episkopoj alvokis tiun elokventan oratoran por prediki 
en preĝejoj, kaj paroli en publikaj kunvenoj. Li prezentis 
abstinencon kiel gravan societan devon de la katolikaro, — 
plenuminda pro amo al Dio kaj al la proksimulo. 

Ni nur citos la okazintaĵojn en mia urbo, Augsburg en 
Bavarujo. | 

Patro Elpidius parolis dum 4 tagoj, kvinfoje en la preĝ- 
ejoj, kvinfoje aliloke, 500 personoj donis inter liaj manoj 
la promeson sin deteni dum unu jaro de ĉiu alkoholaĵo. 

Bela sukceso, kaj necesega, ĉar la mizero naskita de 
alkoholismo krias je la ĉielo. 

Estas necesege, ke la pastraro laboru fervore en la anti- 
alkohola movado. 

La mortinta Kardinalo Nagl, el Wien, diris, en sia lasta 
pastra letero, ke la abstinenca movado cerfe kreskos kaj 
prosperos, sed se ĝi disvastiĝos sen la katolikaro, ĝi kres- 
kos kontraŭ ni. 


I. Svisa Raporto. 


Jam en 1906, la Reverinda Kanoniko Gross, kun kelkaj 

Svisaj amikoj, interrilatiĝis kun alilandaj abstinenculoj por 
fondi internacian katolikan abstinencofederacion. 

La unuaj rezultatoj de tiu klopodo ne estis tre konten- 
tigaj: la projekto de niaj svisaj amikoj, verdire, renkontis 
aprobon teorian, sed nenia progreso reale enpraktikiĝis. 

Tiun-ĉi jaron, tamen, okaze de la baldaŭa abstinenca 
kongreso en Milano, Kanoniko Gross preparis, por la fon- 
dota Federacio, provizorajn statutojn. Kaj ĝoje li konstatis, 
ke lia projekto estas favore konsiderata en la abstinencula 
mondo. La germana Ligo de la kruco (Kreuzbiindniss), kiu 
havas 140.000 membrojn, aprobe respondis. Ĵus aliĝis la 
„Pioniroj de la Sankta Koro”, en Irldndo, societo fondita 
de la Jezuitoj. Ĝi sendos reprezentanton al la Milana Kon- 
greso. Tiu societo, kiu akceptas nur ĉiamajn, dumvivajn 
abstinenculojn, enhavas 270.000 membrojn. 

La juna societo „Ora Kruco”, en Francujo, ankaŭ aliĝos 
al la Federacio. 

Polujo kaj Aŭstrio kredeble sekvos tiun ekzemplon. 

Nederlando, la unua aliĝanto, kompreneble okupos la 
unuan vicon en la Federacio kun nia svisa Ligo. 

Oni rajte esperas akiri ankaŭ la konsenton de la tre 
multmembra societo de Patro Matthew en /Zrlando. 

Ankaŭ kun Kanado kaj Usono ni interrilatis. Lia Moŝto 
Kardinalo Mercier el Belgujo, — tre favora al tiu movado, 
alkondukos al ni la junajn belgajn societojn. 

Prave ni do antaŭ-kalkulas, ke la federacio kunigos, dum 
la unua jaro, almenaŭ 600.000 anojn. 

Nun ni bezonas vian helpon, estimataj samideanoj; mankas 
al ni adresoj, por interrilati kun anglaj kolonioj. Ŝajnas, 
ke ekzistas en Aŭstralio multaj katolikaj abstinenco-soci- 
etoj. Certe estas kelkaj en Hindujo. 

Sed speciale ni dezirus fari la eblon por akiri la aprobon 
de la angla Ligo de la Kruco (League of the Cross). Gis 
nun, pro ia malkompreniĝo, ni ne jam povis atingi ĉi-tiun 
nian koran deziron. 

Ĉu ia angla samideano ne povus helpi nin pri tio, don- 
ante adresojn, aŭ uzante sian influon favore al nia 
movado ? 

Fine — kaj por ni tio estas speciale interesa — Kano- 
niko Gross aldonas al sia raporteto jenajn vortojn: 

„Oni prave povus proponi al la Internacia Abstinenco- 
Oficejo, starigita en Milano, la uzadon de Esperanto, — 
sed ne ekskluzive, t. e. kune kun la franca, angla, germana, 
itala, kaj latina lingvoj. Estas al ni tre agrable, se ia mem- 
bro de via komitato povus ĉeesti nian kunvenon, kaj donus 
al ni kelkajn presaĵojn por konigi al ni Esperanton, tia- 
maniere, ke ni almenaŭ povu kompreni la leterojn adres- 
itajn al la Oficejo.” — 


Laŭ ĵus ricevita poŝtkarto, la Reverinda Kanoniko anon- 
cas al mi, ke oni alprenos Esperanton, kiel interkorespon- 
dilon kun la „Internacia Abstinenca Oficejo”! Li mem ĵus 
lernis nian lingvon. 

Kanoniko Gross dezirus koni adresojn de Katol. Societoj 
en Skotlando, kaj en Kimrujo. Se tiuj societoj ne sendos 
delegitojn, Kanon. Gross povus ilin reprezenti ĉe la kon- 
greso, kiel li reprezentas la irlandajn Pionirojn. Ankaŭ 
individue, katolikoj povas aliĝi la Ligon. 

Kanoniko Gross ĵus skrikis: Mi denove insiste petegas, 
ke oni klopodu, por ke la Angla Ligo de la Kruco ne restu 
aparte, kiam aliĝos ĉiuj aliaj nacioj. Ni kore esperas kaj 
atendas ankaŭ la Anglan aliĝon. Ĉu ia el la ĉeestantaj 
samideanoj povus helpi por atingi tiun rezultaton? 


Ekskursoj kaj Pilgrima Vizito 
al la 
Sanktaj Lokoj de l' Eterna Urbo dum „Nia Kvara”. 


Daŭrigo. ~) 
Tagordo de la 5-an de Septembro : 
a) Antaŭtagmeze: 
Je la 7-a: Diservo por la mortintaj I. K.U. E.-anoj; Vizito 
al la kapucenejo; — Trinita dei monti, Instituto Flaminia, 


se) Vidi E. K. Nov. kaj Dec. 1913 (no. 100 kaj no. 101). 

Piazza di Spagna; laborkunsido en „Via Aliberti” (katoli- 
kaj misionoj (Bianchini) kaj la anglikanismo kaj la katolika 
eklezio (S-ro Milsom). 

b) Posttagmeze: 

S. Laŭrenzo fuori le mure. (S. Laŭrenco ekster la muroj); — 


S. Croce in Jerusaleme. (Kruco en Jerusalemo); — „Scala 
Sancta” (sankta stuparo); — Laterana; — Piazza di 
Spagna; — Pincio (elparolu Pinĉo). 


Pri la Diservo kaj la laborkunsidoj raporti ankaŭ hodiaŭ 
ne estas mia devo. Mi nur raportos pri la ekskursa parto 
kaj en ĉi-tiu rilato unue pri la loĝejo de diosakrataj monaĥaj 
homoj, kiuj en sia simpleco kaj malavareco por la mondo 
de l' 20-a jarcento estas unu el la plej efikaj modeloj de 
P unua kaj ĉiama penso kristana pri libera malriĉeco kaj 
sindetenemo. Ni nomas la kapucenejon, norde de la Piazza 
Barberini. En la interno de la preĝejo pleje meritas memoron 
bela kopio de l „Navicella (= boateto) dei Giotto”, kiu 
sin trovas en la enirejo de la Preĝejo de S. Petro, kaj l' 
„arĥanĝelo Michael” kiel moderna sankta Appollo enĉenas 
Luciferon. La tombo de l' kardinalo Barberini portas la 
enskribon : „Ĉi tie kuŝas polvo, cindro kaj neniaĵo”. 

De la Ĥoro malsuprenirigas stuparo al kvar „mortint- 
kapeloj”, kie la ostegoj de monaĥaj skeletoj estas uzataj 
kiel ornamentaĵo de l' vandoj. Ostaroj en kapucenaj vestoj 
salutas la vizitanton. Estas la spirito kaj la vivo de la 
mortintoj, kiuj nin renkontis. Por tiu ĉi sankta tombejo, 
la tero estas alportita el Jerusalemo. Sed jen malĝaja oka- 
zintaĵo. Franca „TVeosofino” okaze ĉeestinta sentis la per- 
meson, deklari, ke ŝi iam bezonos la bruladon de ŝia korpo 
mortonta. Por mi kontraŭe estas bezono kaj devo rediri ĉi 
tie laŭte al la tuta mondo mian donitan respondon. Por ni 
katolikoj estas sankta la entombigo de la korpoj homaj 
mortintaj en la teron, kiel ankaŭ laŭ la raporto de l' evan- 
gelioj, nia Savinto estis enterigita post la depreno de la 
kruco. Cetere inter katolikoj tutege ne estas diskutado pri 
ĉi tiu demando. Ĉar „Roma locuta, causa finita.” Ni scias, 
ke nia eklezio deklaris ekskomunikota ĉiun katolikon, kiu 
laŭvole estos en la senco de la framaso brulado-ma- 

niero bruliĝanta, anstataŭ enterigota. Nia eklezio ordonas 
klare kaj precize la enterigon de la korpa parto de l' mor- 
tanta homaro. 

Bedaŭrinde, ke la 2an de Novembro ni ne plu povis 
ĉeesti la grandan feston de la je tiu dato speciale lumigita 
krurarejo de l” Romanaj kapucenoj. Sed ĝis revido alifoje, 
mortintuloj! 

„Hodiaŭ Vi kaj morgau ni.” 

Kiu en la sekvonta numero de Espero katolika scribos 
specialan malgrandan artikoleton pri la kapucenoj kaj la 
kaŭzoj de ilia nomo, estos kiel Frato Garolfi mia nova 
speciala amiko. 

Triniti dei monti, UV agua del vergine (placo de la vir- 
gulino), Piazza di spagna: Reen veninte ĉe la ĉiutagaj 
vivuloj tra la „via Sistina”, ni en malmultaj paŝoj alvenis 
ĉe la Piazza „S. Trinita dei monti”, iomete altigita punkto, 
de kie la unuan fojon ni vidis super la domaron de la 
eterna urbo. La ĉi tiea obelisko estas roma kopio de l' 
egipta ekzemplero ĉe l' „piazza del popolo”. La preĝejo 
S. Trinita dei monti estis fondita en 1494 kaj hodiaŭ 
kunigita kun knabina instituto. Iomete maldekstre en direkto 
de la Pincio (elparolu Pinĉo) la Villa Medici (elp. Mĉdiĉi) 
nuna akademio franca (Accademia di Francia) de P 1560. Pli 
poste ĝi estis propraĵo kaj loĝejo de l' kardinalo Ferdinando 
de Medici, la plimalfrua tria duko de Toskana. Depost 1801 
ĉi tiu domego fariĝis sidejo de la franca pentrista akademio, 
fondita 1666 de Ludvigo XIV. Por mi estas speciale valora 
la penso, ke Galilieo Galilei iam sin trovis ĉi tie, kiam 
li solvis kaj elparolis la enigmon de l „e pur si muove” 
(t.e. „kaj tamen ĝi (la tero) sin turnas”). Tiu Parolo estas 
nun ankaŭ la solvo de nia esperanta lingva demando. 
Ankaŭ ni diras kontraŭ la antaŭjuĝoj multnombraj: „sed 
tamen ĝi marŝas”; antaŭen la esperanta movado kaj la 
tutmonda katolika unuiĝo, sub la signo de la kruco kaj de 
la kredo, kaj de nia internacia interkomprenilo. 

En ĉi tiu senso ankaŭ oni antaŭen nin kondukis tuj en 
direkto al la „Via Aliberti”, la tielnomata granda „hispana 
stuparo”, preter la „piazza di Spagna”. Ce ĉi tiu lasta 

placo certe vi vidis la kolonmonumenton de la „Imma- 
calata” kiel memoro al la dogmatigo de la „senmakula 
koncepciono” de l' 1854. La rilataj protokoloj ordinare sin 
trovas en vitra ujo en la samnoma kapelo de l vatikano. 
La tieaj librostabloj nur por la granda amaso da pilgri- 
mantoj, okaze de nia ĉeestado, ne montrigis la librojn. Ĉi 
tuj lastaj lukse binditaj kaj la granda vitra librujo estas 
ambaŭ donacoj de la katolikoj franclandanoj. En la orienta 
flanko de la „piazza di Spagna” estis tre vidinde la palaco 
de la sidejo de la „kongregatio de propaganda fide” Ver- 
ŝajne nia kara S-ro Pastro Ĝeneralsekretario BIANCHINI 
estis antaŭ lia parolado pri „la misionoj katolikaj tutmon- 
daj” ankaŭ tie por demandi, kion oni pensas pri- kaj 
atendas de „Esperanto”” por la granda afero de l kristanigo 
pagana kaj nekristana ekster-europa mondparto. Por la 
skribanto ĉi tiu palaco havos ankaŭ ĉiaman memor- 
valoron, tial ke li ĉi tie antaŭ ses jaroj estis invitita al la 
pastra jubileo-festo de l kardinalo „papabile? Gotti. Kaj 
Vi en la lastaj semajnoj certe legis en ĉiuj gazetoj pri la 
„antiklerikalaj” faradoj de l'malamikoj de la Roma eklezio 
kaj de ĉiu kristana kulturo. Nun en la „Via Aliberti” sekvis 
la paroloj de S-ro p-ro BIANCHINI pri la „katolikaj misionoj” 
kaj de l' rekatolikiĝinta, eksanglikana pastro, S-ro MILSOM 
pri la katolikismo kaj la anglikana eklezio. Pri tiu labor- 


kunsido raportis jam aliulo. 


Æ$ k 
sie 


La Posttagmezo: bela, sed iomete varma Romana aŭtun- 
tago, estis ĝuste kiel kreata speciale por hi kaj por nia 
celo, viziti S. Lorenco”n fuori le mure” (ekster la urbmuroj). 
Gi estas unu el la kvin patriarĥaj preĝejoj de Roma, kiuj 
kun S. Croce kaj S. Sebastiano kune denombriĝas inter la 
sep ĉĈef-preĝejoj regule vizitataj de la pilgrimantoj. Kaj vere 
estas sankta ĉi tiu loko, kie unu el la unuaj kaj plej kruele 
martirigitaj sanktuloj mortis pro la konteso de sia kredo 
al la Dieco de nia majstro kaj al la Diaeco de lia eklezio. 
Tial ankaŭ post la kruelaĵoj de l' mondo li trovis la 
admiron de la tuta, viva eklezio de la postaj kaj ankoraŭ 
nunaj tempoj. 

La unua parto de la preĝejo jam antaŭ la jaro 336 estis 
konstruita. Plimalfrue flanke de la tiama preĝejeto fariĝis 
monaĥejo, kies unua abato estis la pliposta Papo Hadriana I. 
En la jaro 720 kaj en la sekvintaj jaroj Hadriano kon- 
struigis la ankoraŭ vidindan turon. Honorius II. zorgis por 
pligrandigo kaj plibeligo en la jaroj 1220—1225. En la 
lasta jarcento estis ĉi tiu preĝejo „la kardinal-preĝejo” de 
l granda Papo Pius IX. Li farigis ĝiajn lastajn renovaĵojn 
kun granda fervoro kaj granda sukceso. Nun la „Mariana 
Papo”, kiu kontraŭbatalis la atakojn de l ekleziaj mal- 
amikoj per la „Rosario en la mano”, ripozigis ĉi tien la 
morteblan ĉirkaŭumon de lia granda spirito, post tiom da 
penadoj kaj la malfacilaj tagoj de lia glora pontitikado. 
Por li mem kaj lia monumento de l' tombejo ne restis 
monon, tial li deziris, resti ankoraŭ post la morto la mal- 
riĉa malliberulo de l' Vatikano, la malriĉa batalanta kaj 
venkanta kapo de la Roma eklezio. Sed vidinte la katolika 
mondo ĉi tiun privatan liberan malricecon de sia glorega 
Papo, ĝi spendis monon el ĉiuj terpartoj, landoj kaj urboj. 
Eble Vi memoros pri la granda amaso da insignoj de. la 
diversaj donacintoj. Ciuj kvar muroj montras kaj montros 
ankoraŭ al venontaj jarcentoj kaj generacioj la senpartigitan 
amon de l' katolika mondo por lia papo. Kaj estas despli 
bela kaj despli rimarkinda takto ĉi tio, ju pli longtempe 
Pius IX. jam estas mortinta. La ama sindonemo de la 
kristana popolo por niaj papoj kaj por ĉiuj iliaj ordonoj 
ne ĉesiĝos ĝis la fino de l' tempoj, kiam estos reansta- 
taŭota la papo, la videbla kapo de nia eklezio, per ĝia 
hodiaŭ al ni nevidebla mistika kapo Jezuo Kristo. 

Kaj alian plian ironion de la opinioj de ĉiuj kontraŭuloj 
de l' eklezio al ni rememorigas ĉi tiu papa tombo. Estas 
certe inter la legontoj multaj, kiuj post la morto de Pius IX, 
1878, mem aŭdis la profeteman vorton de la malamikaro 
de la Roma eklezio: 

„Estis la lasta papo”. | 

Kaj hodiaŭ? Kion ni scias hodiaŭ pri ĉi tiu profetaĉo ? 
Ni scias, ke tuj post la morto de l' glora Pius IXa estis 
elektita la grandulo Leo XIIa. Kaj hodiaŭ la aminda kaj 

ĉiuparte tiel ege estimata Pius Xa glore gardas la veron 
recevitan de l' fondinto de P eklezio Kristo. Kaj se iam — 
Dio donu, nur post tre multaj jaroj — nia Pius Xa, estos 
redoninta sian papan povon al la Sankta Spirito, nova 
papo prenos la remilojn de l' boato Petra. 

Do — antaŭen! Ni havas ja bonan direktiston. Antaŭen 
kun kredo kaj fido: Antaŭen per kuraĝa laboro: — 

Krom la marma sarkofago en la bela „Arkoloseum” de 
Pius IXa, nin altiras en la ĉef-ŝipo de l” preĝejo la „Am- 
bon” (el la jaro 1250) kaj la „kripto”, ambaŭ la plej belaj 
modeloj de tiaj preĝe;aj malnovaĵoj. La tuta interno de l' 
preĝejo cetere mirigas per ĝiaj pentrindaj perspektivoj. La 
tri ŝipoj de l' „antaŭ-preĝejo” estas partigitaj per 22 anti- 
kvaj kolonoj el diversa materialo („Cipollino” kaj granito); 
la kapiteloj alpartenas ankoraŭ al la konstruaĵo de Ha- 
driano I. (720.) 

Plie — por ne trouzi la paciencon de la legontoj — mi 
nur memoras ankoraŭ la tomban monumenton de l” kardi- 
nalo Fieschi (-+ 1256.) Supre ĝi mezjarcenta „Tabernaklo”” 
(sankta ŝranko”), kun diversaj pentraĵoj: Kristo, S. Lorenzo, 
Innocenco IV. kaj S. Stefano. 

Apenaŭ foririnte el la sanktejo, ni renkontis amason da 
gebubaĉoj, kiuj nur en deŝiritaj ĉemiso kaj pantalono aŭ 
jupo vestitaj kun la mondkonata itala petadmaniero kaj 
bruego faris preskaŭ nekredeblan impreson. Kaj ĉi tiuj 
geknabaĉoj nin sur la tuta mallarĝa kaj malregula vojo 
ĉiam akompanis laŭlonge de la urbmuroj ĝis la „S. Croce 
in Jerusalemme I.” 

Daŭrigota. D-ro LEHNER. 


Kroniko de I. K. U. E. 


Du Sciigoj el Katalunlando. 


I. 


En malgranda vilaĝo de Ventallo”, kiu kuŝas meze de la 
vasta kaj ĉarma Ampurdano, la plej bela ebenaĵo el Kata- 

lunlando (Hispanujo), ĉe la detruaĵoj de la antikvega kaj 
historia Enporiono, ĵus okazis starigo de nova Katolika 
Esperanta grupo. 

Pasintan dekokan de Decembro kuniĝis ĉe la paroĥestrejo 
iuj entuziasmaj kaj agemaj pro nia mondmovado junuloj, 
kiuj sub la prezidado de la paroĥestro pritaktis pri la 
grava afero, starigi en nia vilaĝeto esperantan grupeton. 
Post diskutadoj kaj venko de iuj bariloj, la kunvenantaro 
proponis kaj aprobis aldoni la nomon de „Flugila penso” 
al nia grupo kaj tuje elektis unuvoĉe la jenan komitaton: 
Prezidanto, Pasto PAŬLO PLANA Rektoro, Sekretario S-ro 
Benedikto CLOTAS, Vicsekretario F-ino Anita GUILLEM, 
Kasisto S-ro Georgio BAGUER, Voĉdonantoj S-roj Jakobo 
RIBAS kaj Josefo CARBO. 

Prezidanto proponis projekti katolikregularon kaj aliĝi 
al „Kataluna Ligo de Katolikaj Esperantistoj” kaj per ĝi 
al I.K. U. E. (aprobita). Fine per bruegaj aplaŭdadoj estas 
elektita Patronino de nia grupo la Sankta Virgulino de la 
Espero. 

„Flugila Penso”, elaperante en la katolikaj bataladkam- 
poj, firme decidas kunlabori por propagandi niajn idealojn, 
kunhelpi katolikan agadon kaj kunklopodi, por ke niaj 
esperoj estu baldaŭ efektivigitaj. 

„rlugila Penso” alsendas fratajn kaj korajn bondezirojn 
al la tutmonda esperantistaro kaj bonvolemece respondos 
ciujn petotajn informojn rilate al nia lando. 


JI. 


La grupo „Studenta Juneco”, starigita en la Seminario 
de Gerono, solenigis la feston de sia patronino, la Sankta 
Virgulino de la Espero. Matene oni diris sanktan Meson 
ĉe la bela Kapelo de la Espero en la Katedralo kun mult- 
nombra ĉeestado de geanaroj el Ĝerono. 

Vespere la internuloj el la sama Seminario kuniĝis en la 
morallernejo kaj nia amiko Josefo PRATS eldiris inter- 
esplenan paroladon, belegan apologion pri nia kara help- 
lingvo. Per elokventaj vortoj li refutis kontraŭparolojn de 
niaj malamikoj, skurĝis grave la francan lingvon dirante, 

ke ĝi nek estas, nek neniam estos vere internacia, kaj 
elpruvis majstre, ke nur Esperanto por sia simpleco, per- 
fekteco, akcepto, facilega esprimado kaj pliaj aliaj ecoj, 
kiuj ĝin beligas, povas vere nomiĝi kaj esti internacia 
lingvo. Pro ĉi tio, li rimarkis, ke ni katolikoj estas devig- 
ataj kunhelpi ĝin, kaj kunklopodi por ĝia disvastigado 
inter niaj samcelanoj, neniel nek nenie ni devas timegi la 
ridindecon de tiuj, kiuj kontraŭbatalas nin, pro tio ke 
esperanto estas elpensaĵo de skismulo; do esperanto estas 
io neŭtrala, io sendependa, ĝi kontraŭdiras nenian ideon, 
nek politikan, nek religian, kaj Lia Papa Moŝto Pio X-a 
ne nur ĝin aprobas, sed ankaŭ bone diris, ke esper- 
anta entrepreno promesas feliĉan estontecon por la Kato- 
lika Eklezio. Li finis sian belan apologian paroladon per 
jenaj vortoj: „Se framasonoj estas akceptintaj Esperanton, 
deklarante ĝin oficiale internacia por sia sekto, ĉi tio suf- 
iĉe pruvas, ke per ĝi, ili povas tre facile interkompreniĝi 
kaj mirinde propagandadi siajn idealojn. Ĉu ni katolikoj 
povos forlasi al ili, aŭ pli bone forĵeti tiun armilon tiel 
potencan, kiu sammaniere kiel ĝi povas taŭgi al ili, tiel 
ankaŭ povas taŭgi al ni por kontraŭstari ilian propagand- 
adon nekatolikan kaj ateistan? Neeble! Ĉi tio estus io 
malhonora por nia Sankta Kredo”. Dum sia parolado kol- 
ektis nia amiko varmajn aplaŭdadojn. 


Pastro PAŬLO PLANA, Paroĥestro. 


DIVERSAJ KOMUNIKOJ. 


Estas nuntempe vere ĝuado vivi kaj spiri en I. K. U. E.- 
lando. Ĉie — kiel, post mortŝajna vintro, en printempo — 
burĝonas la kreskaĵoj kaj oni kulturas la kampojn, jen 
plugante, jen semante, jen rikoltante la printempajn legu- 
mojn kaj florojn. Kian riĉan promeson por la somero kaj 
la aŭtuno enhavas tia ĉie burĝonanta vivo kaj sindona 
laboremo! 

Se Patro RiCHARDSON farus al ni la plezuron sendi lete- 
ron el la ĉielo, ho! kiel gaje kaj ĝoje li priskribus tiun 

esperigan kaj sukcespromesantan agadon en nia I. K. U.E. 
Li, kiu montris jam kontentecon kaj dankemon pro ĉiu 
plej malgranda apogo kaj klopodo por sia Unuiĝo, entu- 
ziasme laŭdus la fervoron kaj agemon, kiu nuntempe regas 
en I. K.U.E. 

Estas ankaŭ por la redaktoro ĉiutage festo, esti atesto 
de tiu ŝprucanta vivo en nia kara movado. Tamen li sen- 
tas sin kvazaŭ birdeto en kaĝo, kiu ja povas flugetante 
movi sin en sia mallarĝa loĝejo, sed kiu dezirus libere 
eletendi siajn flugilojn por, laŭ bontrovo, sin movi en mal- 
pli limigita spaco — li havas nur 32 paĝojn kaj 8-paĝan 
kovrilon (aŭ 36 paĝojn kaj 4-paĝan kovrilon) je sia dispono; 
ĉar pro la malalta abonprezo pligrandiĝo de E. K. estas 
neeble tiel longe, ke la abonantaro ne estas sutiĉe grand- 
nombra. 

La jaro 1914 estos tre grava por Esperanto ĝenerale kaj 
por I. K.U.E. speciale. Okazos granda Universala Espe- 
ranto-kongreso en Paris, kaj — laŭ ĉiuj antaŭsignoj — 
ankaŭ grava katolika kongreso en Lourdes. Verŝajne — se 
oni en Esperantujo estu prudenta kaj vigla — 1914 estos 
decida paŝo antaŭen al la fina triumfo de Esperanto. Alme- 
naŭ ni, Katolikaj Esperantistoj, ne forgesu helpi nian pro- 
pran kongreson per nia aliĝo kaj pluaj apogoj, precipe 
per nia propra ĉeesto. 

La „Enketo de Espero Katolika” konigis al ni interesajn 
detalojn pri la Katolikaj Ligoj kaj Grupoj. Mi esperas, ke 
ankaŭ Bavarujo, Belgujo, Francujo, Skotlando kaj multaj 
aliaj landoj baldaŭ respondu. En la proksima numero de 
E. K. ni donos la jam ricevitajn kaj ricevotajn respondojn. 

Specialan ĝojon kaŭzis al mi la reapero de „l' Espe- 
rantiste Catholique” en Francujo, kiu „filino ne estis 
mortinta, sed nur kelkatempe dormis”, laŭ la sprita rimarko 
sur la kovrilo. La gazeto, redaktita ĉefe en Franca lingvo, 
estis Ĉiam plej interesa, kaj la ĵus aperinta numero estas 
tre riĉenhava. Direktoro estas CL. COLAS, sekretario de la 
redakcio MAx ROUB, kaj la abonprezo por eksterfrancland- 
uloj estas 2 frankojn (7, rue des Marronniers,7 — Mont- 
magny (pres Paris), France. — Kontraŭe al la opinio de 

kelkaj, mi opinias, ke naciaj Kat. Esp. gazetoj estas ne- 
cesegaj pro diversaj motivoj kaj anstataŭ konkurenci kun la 
internacia organo, ili estas plej granda apogo por nia tuta 
movado. Tiujn motivojn mi volonte dezirus detale montri 
kaj pravigi, sed mi devas esti mallonge. 

La Katolika Grupo en Parizo kunvenos de nun en /' 
Hotel des Oeuvres diocésaines (T6, rue des Saints Peres) 
apartenanta al la ĉefepiskopejo kaj ĝoje metita je dispono 
de la grupo de Lia Kardinala Moŝto AMETTE. 

Naskiĝo de novaj Esperantistoj estas eble same grave 
kiel varbado de novaj Esperantistoj. Kio ajn pri tio estas, 
naskiĝis fileto al gesinjoraj COLAS, al gesinjoroj SMULDERS, 
kaj espereble al multaj aliaj Esperantistaj geedzoj. 

Ankaŭ ni povas anonci edziĝon de katolikaj Esperantistoj. 
S-ro Edwin MILSOM kaj F-ino M. CAUVIN, la unu tre 
fervora, la alia tre ĉarma Romaj kongresanoj, interkonatiĝis 
dum „Nia Kvara”, kaj ilia ekamo estis favorita per la beno 
de la Sankta Patro. 22 Januaro 1914 okazis la feliĉa edzi- 
ĝotesto. Ni kore gratulas kaj bondeziras ilin. 

Bedaŭrinde ni devas ankaŭ anonci gravan perdon: 


Kapitano Th. C. VAN ERP. ++ 


Tiu ĉi fervora Katoliko kaj Esperantisto estis estrarano 
(kasisto) de la Nederlanda Katolika Ligo Esp. Kvankam li 
tre malmulte laboris sur internacia kampo, li tamen laboris 
tre multe por la Nederlanda Ligo kaj tie ĉi li estis tre 
amata kaj respektata samideano. Sprita oratoro li estis, kiun 
oni ofte invitis por paroladi; kaj ofte la kunvenejo sku- 
iĝis pro gajeco kaj ridado, kiam li ŝerceme kaj sprite 
bonhumorigis eĉ la plej seriozan el la aŭskultantoj. Tiuj 
kunvenoj estis ĉiam sukceso por Esperanto. Sed subita 
morto post grava operacio metis finon al tiu meritplena 
vivo. Ni kore kondolencas lian estimatan edzinon kaj inta- 
nojn. Ripozu nia simpatia kunbatalanto en paco! 

D-ro SMULDERS. 


Katolika Vivo Ĉiulanda. 


TRA LA MONDO. 


Antaŭparolo. Ĉi sube mi donos ĉiumonatajn raportetojn pri la 
bon- aŭ malbonfarto de nia amata Eklezio-patrino. Ni volas, ke nia 
altŝatata gelegantaro vidu per tiuj ĉi raportoj la nuntempan histo- 
rion de l Eklezio kvazaŭ per malgrandiga spegulo. La raportojn 
kolektadas P-ro KOZMA (Hungarujo), sed nepre mi publikigos ankaŭ 
aliajn raportojn, se ili konvenas al la jena devizo: ili estu gravaj 
(mondinteresaj), veraj kaj — mallongaj. 


Decembro. 


Romo. La libereco de l' Papo. Okaze dela malfermo de la „SOCI- 
ala Semajno” en Milano, la l-an decembro ĉefepiskopo de Udine, 
M-sro Anastasio ROSSI havis gravan paroladon, laŭdire aprobatan 
ankaŭ de la Vatikano. Li diris i. a. la jenajn: „La libereco de plej 
ĉefa pastro de l' dia Eklezio” devus esti ne nur frazo, sed prava 
fakto... La formo, kiu garantiadis pri la libereco de l' papo dum 
pli ol miljaro, estis la laika regno de l' papoj... Ĉu ne estus 
eble, ke... la Providenco designis (nun) alian formon de l liber- 
eco kaj sendependeco por la Eklezio?... La libereco de l' papo 
ne devus esti elpetita, sed konstanta kaj netuŝebla.” La itala regno 
nc povas garantii pri tio, do oni devas serĉi internaciajn garanti- 
aĵojn. — Kelke da ĵurnaloj konkludis el la parolado, ke la papo 
volas abdiki je la reĝa potenco, kaj lasi la principon „Non possu- 
mus”. Kompreneble ili ne pravas. 

Kardinalo Oreglia mortis. La Nestoro de l' kolegio de kardina- 
loj, M-sro OREGLIA DI S. STEFANO mortis la 5-an de decembro en 
Romo. Li estis kardinaligita ankoraŭ de Pio IX. En 1858 li estis 
papa internuncio en //ago, en 1866 li fariĝis nuncio en Bruselo 
kaj poste en Lisabono. Ĝis la morto li estis „major domus” kaj 
tre sindona al la politikaj principoj de Pio IX. 

Rampolla ankaŭ mortis. Kardinalo MARIANO RAMPOLLA DE TIN- 
DARO mortis la 17-an de decembro. Per lia morto la nombro de l 
kardinaloj fariĝis 56. De 1882 li estis papa nuncio en Madrid. 
Post la morto de JACOBINI (1887) li fariĝis ŝtatsekretario. Post la 
morto de LEONO XIII li estis elektota papo, sed post kiam ĉef- 
episkopo de Lemberg, M-sro PUZYNA raportis la kontraŭdiron de l' 
rcĝo Francisko Jozefo l, li oferis sin, kaj abdikis je la plej alta 
estreco. 

Beatdeklariga proceso de P. Le Nobletz. En la apostola palaco 
de Vatikano, la 14-an de decembro cstis legita la dekreto de papo, 
kiu konstatas, ke Rev-a P. LE NOBLETZ, misiisto de Bretagne, 
havis la plej altan gradon de l' diaj kaj moralaj virtoj. Per tiu 
fakto la unua parto de l' beatiga proceso finiĝis. 

Aŭstrio. — Propagado de lL malkredo. Dum la lastaj monatoj 
la fama kontraŭ-lowrdesulo, D-ro AIGNER, havis paroladojn en 
multaj urboj, por rifuzi la miraklojn, kiuj en Lourdes-o (kie okazos 
Nia Kvina) okazis. Post liaj paroladoj ĉie ekparolis gravaj scienc- 
uloj, kaj- rifutis liajn kontraŭkredajn kalumniojn. Precipe la parol- 
adoj de D-ro UDE, GĜATTERER S. J., D-ro EHRLICH kaj D-ro SOM- 
MEREGGER tute senprofitigis la agadon de D-ro AIGNER. Kaj dank’ 
al Dio tiu ĉi agado pli estis utila al la kredo ol al D-ro AIGNER. 

Azio. — La defendado de l misiejoj. La prezidanto de Ĥinujo, 
S-ro IUANSIKAI ordonis, ke la gubernestro de Tokia persekutadu la. 
rabistojn, kiuj atakis kaj bruligis la kristanajn preĝejojn kaj misi- 
ejojn. La oficistoj, kiuj ebligis, ke tiaj krimegoj okazu, la prezid- 
anto ordonis abdikigi. 

Nova malsukceso de l teozofoj. En 1911, kiam la doktrinoj de 
LEADBEATER komencis progresiĝi en /Zirdujo, D-ro NAIR publikigis 
artikolon en la kuracista revuo „Antiseptic” pri la tcozofoj. La alia 
gazeto: Mindu represigis la artikolon kaj eldonis ankaŭ en aparta 
broŝureto. S-ino BESANT, la profetino de l' teozofoj, komencis pro- 
ceson pro kalumniado kontraŭ tri eminentuloj : D-ro NAIR, D-ro RAO 
kaj kontraŭ la eldonisto de l' „Hindu“. La proceso malsukcesis, 
kaj la pastrino devis forlasi Hindujon. La profesoroj de l’ teozot- 
ista universitato en Benares abdikis je siaj katedroj, ĉar estis mal- 
kaŝita la sekretaĵo, ke ili devis varbi adorantaron por la „patrino”” 
S-ino BESANT, „la estonta ĉefo de P homoj kaj dioj”. La gazetaro 
publikigas akrajn artikolojn kontraŭ la teozotistoj. 

Katolika universitato en Japanujo. La Japana registaro rekonis 
la rangon de universitato de la jezuita ĉeflernejo cn Tokio. La 
nova universitato konstruiĝos proksime la imperiestra palaco. 

Balkano. — La katolikema Bulgarujo. En aparta artikolo ni 
rakontis, ke en Bulgarujo estas movado por la reunuiĝo. Pri la 
movado iu eksministro diris la jenajn: „La movado estas tre seri- 
oza: ĝi atingos sian celon frue, aŭ malpli frue... Bulgarujo sim- 
patias kun Romo jam de longe. Tri fojojn ĝi provis unuiĝi kun tiu, 
la unuan fojon Bizantio, la duan fojon Rusujo malhelpis tion... 
Ĉiujn kaŭzojn ni havis por katolikiĝi.” La „Veĉerna Poŝt” skribis 
la jenajn: Kristo starigis nur unu solan Eklezion, kaj tiun li bazis 

super S. Petro... Ĝar S. Petro ne estis senmortulo, cestas lia 
porĉiama posteulo la episkopo de Romo. „Al ni ne restas io, escepte 
ke ni iru denove al nia malnova Patrino, al la katoliko Eklezio... 
Tiu Eklezio estas internacia, kaj ne ruinigas la naciojn.” 

Francujo. — La nova registaro konsistas preskaŭ tute el radi- 
kalaj partianoj. La ministro do publika instruado S-ro VIVIANI, 
estas plej akra malamiko de l' katolikoj. 

Kontraŭ la pastroj. La parlamento voĉdonis leĝon kontraŭ la 
pastroj, kiuj klopodas persvadi la gepatrojn, ke ili ne instruigu la 
gefilojn en senreligiaj lernejoj. La leĝo ordonas monpunon kaj 
arestigon dumonatan por tiuj „malamikoj de l' popollernejoj”. 

Germanujo. — Malpermesitaj spiritaj ekzercoj. P. MILOCHS.J. 
volis havi spiritajn ekzercojn por servistinoj en Posen. La polico 
tion malpermesis. S-ro MOROWSKI parlamentdelegito tial interpel- 
aciis al la kancelaro de l' imperio. Anstutaŭ la kancelaro D-ro 
CASPAR promesis, ke la afero estos severe ekzamenata. 

Granda Britujo. — Lordmajoroj en la katolikaj preĝejoj. La 
antaŭlastan dimanĉon de novembro la unuan fojon okazis, ke Mr. 
CABE, lordmajoro de Manchester, oficiale partoprenis en la kato- 
lika meso en preĝejo „S. Nomo”. La saman vesperon li partoprenis 
en la diservo en katedralo S. Patriko. La saman tagon la lordma- 
joro de Worcester, Aldermann H. A. LEICESTER ĉeestis la sanktan 
meson en la katedralo S. Georgio. — Por ke oni komprenu la signi- 
fon de la rakontitaj faktoj, ni devas sciigi, ke en Anglujo ankoraŭ 
valoras la leĝo malnova, ordonanta mortpuni la pastron, kiu kur- 
aĝis legi la S. Meson. Dank' al Dio, ĝi estas jam nur papera leĝo. 

Hispanujo. — Manko je pastroj. En Hispanujo minacas manko 
je pastroj. En jaro 1883 troviĝis 18, 397 da seminarianoj (entute), 
cn 1913 nur 6998. La episkopoj kunvenos por pritrakti la malgaj- 
igan aferon. 

Hungarujo. — La katolika Papolligo havis sian jarkunvenon 
en Eperjes, la 8-an de decembro. La nombro de membroj estas 
297,340 (+ 6120 ol en 1912). La centra oficejo eldonis 115,172 da 
aktoj aranĝitaj. Oni aranĝis 1350 da kunvenoj, disdonis 5,257,310 
da broŝuroj, la Popoloficejo aranĝis la aferojn de 18,430 alturnin- 
toj, la liganaj advokatoj donis senpagajn konsilojn en 18,430 oka- 
zoj. La jara elspezo estis 228,121,14 koronoj (95,126,52 Sm.) 

Konvertiĝoj en 1911. Ĵus aperis la statistiko oficiala pri 1911. 
La latin-katolika eklezio gajnis 794 da neofitoj, la greko-unuiĝinta 
(katolika) malgajnis 164; do la katolika eklezio gajnis entute 630 
da animoj. La nombro de konvertiĝoj de 1896—1911 estis 19969. 

-Malujo. — Franciskano en profesora seĝo. Estas tre malofte en 
lalujo, ke pastro estu nomita kiel profesoro. Despli ĝoje ni rapor- 
tas, ke P. GEMELLI O. S. F. fariĝis profesoro de l’ universitato en 
Torino. Li prelegadas pri la eksperimenta psiĥologio. P. GEMELLI 
estas fama apologiisto, kiu verkis multajn naturscienc-apologiajn 
verkojn. 

Portugalujo. — La kontraŭeklezia agado. La registaro rapor- 
tis, ke 618 protestoj okazis kontraŭ la forrabo de l' ekleziaj bienoj. 
251 da kazoj estis rekonitaj, 334 rifuzitaj. En 33 da kazoj la Haag-a 
pacjuĝistaro pridecidos. 

Rusujo. — Arestita pastro. S-ro GIERS, la gubernestro de Minsk 
arestigis la katolikan pastron P. MILASCHEVSKI, ĉar li „faris prose- 
litojn”. La registaro aprobis lin, sed la pola parlamentdelegito S-ro 
SVJENZIZKI proponis, ke la parlamento eldiru la malaprobon, kiv. 
vere estis voĉdonita per 161 voĉoj kontraŭ 117. 

La rusa eklezio kontraŭ la forbruligo de l mortintoj. La rusa 
komercisto S-ro VEJSMAN mortis en Svisujo, kaj lia kadavro — 
laŭ deziro de l' vidvino — estis forbruligita. La vidvino volis en 
Rusujo enterigi la cindrojn, sed la pastro neis la ekleziajn ceremo- 
niojn. La ĉefepiskopo de Kursk, kaj ankaŭ la S. sinodo aprobis la 
agon de l paroĥestro, sed permesis kanti meson kaj „panaĥidon” 
(„Libera'”) por la mortinto. 

Svisujo. — ĤHorego en altoj al Dio. Multe da turistoj vizitas 
la belegan alpon Monfe Generoso, kiu staras inter la lagoj de 
Lugano kaj Como. Tial oni konstruos katolikan preĝejon sur la 
monto apud la Hotelo BELLAVISTA. La preĝejo estos pretfarita laŭ- 
eble dum la somero 1914. Do la piaj turistoj povos glordiri al 
Dio ankaŭ en la alto. 

seo ik 
Januaro. 

Romo, — La dalreveno de naskiĝtago de l papo. Okaze de la 
datreveno de lia naskiĝtago Lia S. Moŝto Pio X. akceptis la salutojn 
de l' kardinaloj la 24-an de decembro. Post la soleneco la papo 
daŭre interparoladis kun la ĉeestintoj pri la novaj aferoj de l 
Eklezio. | 

La sukceso de la Konstanteno-jubileo. Dum la unuaj tagoj 
de decembro finiĝis en Romo la Konstantenaj solenecoj de jubileo. 
Unu el la liberalaj ĵurnaloj de l' Supra Italujo skribis la jenajn pri 
la sukceso de l jubileo : 

„La komercistoj havis grandajn gajnojn en Romo. Laŭopinie pli 
ol 800.000 da pilgrimantoj vizitis Romon dum la jubilea jaro, kiuj 

elspezis en Romo pli ol 12 milionojn da liroj (Sm. 6 milionoj) 
Sed super ĉio meritas gravan atenton la granda religia sukceso, 
kiun Pio X atingis. Kiu volis havi ĝustan sperton pri la religia 
piemeco de l' amasego sennombra de l' pilgrimantoj, tiu devis nur 
atenti, kiel ĉiurangaj kreduloj de l' tutmondo vizitis la bazilikojn 
longe disstarantajn unu de l alia. Tiu devis ilin vidi okaze de la 
papaj aŭdiencoj, kaj ĉeesti okaze de la komunaj S. Komuniiĝoj, kiuj 
ne povas esti elparoleblaj en numeroj. Ili estis vere kormovaj agoj 
de l' kredo kaj pieco.” 5 

Ni devas ĝoji, ke ankaŭ nia modesta pilgrimo iom aldonis al la 
sukceso de l' neforgeseblaj festotagoj. 

Jubileo de l' hardinal-ŝtatsekretarto. La l-an de januaro estis 
la 25-a datreveno de l' pastriĝo de M-sro MERRY DEL VAL. La 
jubileo okazis — laŭ la dezirego de l' kardinalo — sen iu soleneco. 
Sole la papo gratulis lin en kora letero. 

La nova „Annuario Pontificio” aperis precize la l-an de januaro. 
La unuan ekzempleron la redaktinto Procaccini di Montescaglitoso 
la saman tagon prezentis al Lia S. Moŝto. Laŭ la sciigoj de l 
jarlibro Pio X estas la 259-a el posteuloj de S. Petro, kaj estas 
/9 jaraĝa. La s. kolegio de l' kardinaloj konsistas el 55 kardinaloj 
(5 episkopaj, 43 presbiteraj kaj 7 diakonalaj kardinaloj), unu kar- 
dinaleco estas rescrvita „in petto.” Laŭ nacieco Italujo havas 30 da 
kardinaloj, Francujo 6, Hispanujo 4, Aŭstrio 3, Hungarujo 2, Nord- 
Ameriko 3, Gr. Britujo kun Irlando 2, Germanujo, Holanda, Por- 
tugalujo, Sud-Ameriko, Belgujo havas po unu. La plej grandan aĝon 
el kardinalaro havas DI PIETRO (86 jarojn). La plej juna estas la 
ŝtatsekretario MERRY DEL VAL (48 jara). La Eklezio havas entute 
14 da patriarĥaj, 208 da ĉefepiskopaj, 847 da episkopaj landoj. 
Ekzistas 546 titolaj episkopejoj, 12 apostolaj delegitoj, 164 apostolaj 
vikarioj, 650 ap. prefektoj kaj 22 da eparĥioj subordonitaj senpere 
al la ap. Seĝo. Daŭre de l’ ĝisnuna regado de Pio X fondiĝis 18 
ĉefepiskopejoj, o3 episkopejoj, 37 vikariejoj, 34 prefektejoj kaj 4 
eparhioj senpere sub la S. Seĝo. 

La reformo de l kalendaro. La komercistaro de kelkaj landoj 
fervorege agadis, ke la festotago de l' S. Pasko estu fiksita al unu 
definita dimanĉo de aprilo. La papo ordonis, ke aparta komitato 
ekzamenu la aferon. La komitato decidis daŭrigi la ĝisnunan kutimon 
fiksitan de l I sinodo Nikea, kiu ordonis festi reviviĝon de Kristo 
la unuan dimanĉon post la unua plenluno post 21 de marto. 


KOZMA. 
Daŭrigota. 


